Ayen i yerzan nnesba deg w At Buɣerdan At Ḥiğa, ad naf belli yella umgird gar zik d tura acku yal tasuta s wakud-is, akken iyi-d-yulles mass Muhend Ubelqasem d yiwen seg yimezdaɣ, yennaid belli zik zwağ yettili-d sumata mi ara yilint tbuɣarin d tmeɣriwin anida argaz ad iwali tameṭṭut i as-iεeğben dɣa ad as-yini i yemma-s ad truḥ ad as-tt-id-texḍeb, diɣen seg tama-nniḍen akken iyi-dyenna unalas-agi belli zik llan wid iwumi i d-wwin tilawin werğin tent-walan akk… Ma d tura tbeddel tsuta imi tuget n yirgazen neɣ n tlawin ttemyussanen seld syin akkin imawlan n urgaz ad ruḥen ad as-d-xeḍben tameṭṭut. Ma nmuqel ɣer ṣṣenf n zwağ i iṭṭuqten ad naf belli d zwağ daxel mačči d win n berra imi tuget deg yilmeẓyen ttemzawağen d yessi-s n taddart nsen, ula d tilmeẓyin kifkif. Imrabḍen ur ttemzawağen ara d leqbayel, adrum nsen ur yesεi ara isem maca qqaren-asen kan : « Imṛabḍen », ttemnasaben kan n wa gar-asen.